हादरनि राजथावनि दिल्लीयाव जथुमनानै आबादारिफोरा सोमावसारनाया दिनै नैजिब्रै सानाव आगान सुरब्लाबो मिरु सोरखारआ दिनैसिम बिसोरनि दाबिफोरनि सायाव जेबो मोजां राहा लानाय नुवाखै। बिनिखायनो बावैसो सान सिगां जौसिन बिजिरसालिया बोसोन होदोंदि हादराव जाबाय थानाय आबादारिफोरनि सोमावसारनायखौ फोजोबनो थाखाय गासैबोनि थान्दैखौ लानानै मोनसे आफाद दानांसिगौ। दिल्ली मोखां लामाफोराव आबादारि सोमावसारगिरिफोरा लामा आवथेनानै थानायनि जाहोनाव आबादारिनि दाबिखौ सुफुंनो थाखाय जौसिन बिजिरसालिया मिरु सोरखार आरो गुबुन बिफाननो मिथिसार दैथाय हरदों। आबादारिनि सोमावसारनायखौ फोजोबनो थाखाय जौसिन बिजिरसालिया मिरु सोरखारनो गोबां बोसोन हरदों। बोसोन बिलायाव बुंदोंदि थाबैनो सोरखारा आबादारिफोरजों सावरायनानै जेंनानि सायाव फोजोबनो हायाब्ला बे आबादारि सोमावसारनाया मोनसे हारिमा जेंना जानानै फैगोन। मिथिनाय बादिब्ला गोबां आबादारि आफादा गथायनाय आरजलायनि खोनासंनायनि समाव मिरु सोरखारनि जानानै जौसिन बिजिरसालियाव बानबुंथि होनानै सलिसिटर जेनेरेल तृष्णार मेहताया बुङोदि मदि सोरखारा खोथा होनाय बादि गोदान आबाद आयेना आबादारिफोरखौ जेबो खहा लाबोया। बिनि बानबुंथिखौ नेवसिनानै गाहाइ बिजिरगिरि एस एम बबडेया बुङोदि जा समाव आबादारिफोरनि सायाव आबाद आयेना गोहोम गोग्लैदों, बि समाव बे बुंनाय खोथाया मा मुलाम्फा दं ।सोमावसारगिरि आबादारिफोरजों मिरु सोरखारआ जाबादि सावरायदों बियो गनायथाव नङा। आबादारिफोरजों गोबां मिरु सोरखारनि मन्थ्रिफोरा सावरायदोंब्लाबो जेबो सुस्रांथाव लामा दिहुननो हायाखै। बिदियै सोरखारा सावरायबाय थायोब्ला सावरायनायफोरा फेलें जानो बारा गिदिर बाथ्रा नङा । बि सावरायनायफोराव आबादारिफोरा गनायाबो जानो हागौ। बिनिखायनो बयखौबो लानानै मोनसे आफाद दानो हायो। आबादारिफोरा बेसेबा गोबावनिफ्रायनो दिल्लीनि सिमनाफोराव लामा आवथेनानै सोमावसारनायनि थाखाय सोमजिनाय जेंनानि हेंथायै मोनसे रायजोयारि आरजलाइ होदों बिजिरसालियाव। आरजलाइ गथायगिरिफोरा अजद होदोंदि हानथा-मेलाया बन्द जानायनि थाखाय सोमजिनाय जेंनानि थाखाय दिल्लीयाव मुवा-बेसादनि बेसेना बांदों। लोगोसे आबादारिफोरा ज’ जानानै सोमावसारनायनि थाखाय क’रना जिउसानि सन्देरगोनखौ गिनाया बांदों। नाथाय बिदि हादरनि जौसिन बिजिरसालिया बे बेलायाव लानाय बिफावा गोबां मिजिंग लाबोदों। बिजिरसालिया आबादारिफोरनि सोमावसारनायखौ मोनथायनि सोमावसारनाय बुंदों। आबादारिफोरजों सोरखारा सावरायबाय थानाय समाव आबाद आयेनखौ मावफुंनायनि बेलायाव दोनथ’ जागोन नामा होननानै बिजिरसालिया मिरु सोरखारखौ सोंदों। बे खोथानि सायाव मिरु सोरखारनि जानानै एटर्नि जेनेरेलआ फिननाय होनानै बुंदोंदि सोरखारनिफ्राय बेनि सायाव बिथोन होनो हायो ना हाया, बेखौ सावरायनानै बिजिरसालिनो मिथिहोनाय जागोन। फोरमायथावदि मैया जौसिन बिजिरसालिया खोनासंहोनायनि उनाव बिजिरसालिनिफ्राय सोमावसारनायाव लोबबा थानाय आबादारि आफादफोरनोबो मिथिसार बिलाइ हरो। बिजिरसालिनि रोखा बुंनायदि – आबादारिफोरा सोमावसारनायनि मोनथायखौ सोरखारा होबथानो हाया। नाथाय सोमावसारनायजों जाहाथे असुबिदा जाया, बिनि सायाव सोरखारा मेगन होनांगोन। थामहिनबा सोमावसारनाया जाहाथे हिंसायारि जाया, बिनि सायाव सोरखार आरो खुंथाया नोजोर होनांगोन। बेखौ नायोब्ला आबादारिफोरनि सोमावसारनाया बिजिरसालियाव मैखोमै सहैबाय । बे समाव आबादारिनि सोमावसारनाया फिसा जानानै थायाखै आरो आबादारिफोरखौ खावनै खालामनो हानाय नंला सोरखारा । बेखौ नायनानै मिरु सोरखारा आबादारिफोरनि दाबिखौ गनायथि होयोना होया बेसो साननो गोनां बाथ्रा जानानै फैबाय।